Self Deception
Historia

Laulaja Andreas Clark ja rumpali Erik Eklund päätyivät vuonna 2004 keskustelemaan yhteisestä kiinnostuksestaan samankaltaista musiikkia kohtaan. Seuraavan vuoden alussa he perustivat Self Deceptionin. Yhtyeen nimi on suomennettuna "itsepetos", joka on viittaus molempien perustajajäsenten menneisyyteen, jossa he soittivat yhtyeissä, joiden musiikki ei ollut heidän tyyppistään. Yhtyeeseen liittyi myöhemmin kitaristi Gabriel Rauhofer sekä basisti Nicklas Wester. Vuonna 2007 Self Deception teki sopimuksen levy-yhtiö Rooster Recordsin kanssa ja äänitti debyyttialbuminsa Restitutionin. Vuonna 2009 ilmestyneeltä albumilta julkaistiin singlenä kappale Relationship Redrum, jolle kuvattiin myös video hylätyssä tukholmalaisessa mielisairaalassa. Myöhemmin basisti Wester jätti yhtyeen ja hänen tilalleen tuli Patrik Hallgren.
Uudella kokoonpanolla yhtye teki levytyssopimuksen Ayam Music Groupin kanssa. Kesällä 2011 julkaistiin yhdessä tuottaja Joy Debin kanssa valmisteltu albumi Over the Threshold. Albumin nimikkosingle oli yhtyeen ensimmäinen radiosoittoa saanut kappale. Julkaisua seuranneena vuonna kitaristi Gabriel Rauhofer jätti yhtyeen ja hänet korvasi Ronny Westphal.
Vuoden 2014 alussa julkaistiin EP These Walls. Julkaisun jälkeen Self Deception teki sopimuksen uuden levy-yhtiön Ninetone Recordsin kanssa. These Wallsilta julkaistu single Killer Our Love sijoittui ensimmäiseksi iTunesin suosituimpien rock-kappaleiden listalla. Tammikuussa 2015 Self Deception julkaisi cover-version Alesson ja Tove Lon Heroesista.
Vuonna 2016 Self Deception äänitti kolmannen studioalbuminsa yhdessä ruotsalaisen tuottaja Patrik Friskin kanssa. Syyskuun lopulla julkaistiin ensimmäinen single Runaway Train. Myöhemmin julkaistiin myös singlet I Give Up, My Addiction, Broken Generation, Because of You sekä Eat Sleep Rock Repeat. Vuonna 2018 yhtye lopetti yhteistyön levy-yhtiönsä kanssa ja keräsi joukkorahoituksella varat kolmannen yhtyeen mukaan nimetyn Self Deception -albumin julkaisuun.
Maaliskuussa 2020 Self Deception julkaisi seuraavan albuminsa Shapes. Koronaviruspandemian vuoksi peruttujen konserttien seurauksena yhtye ei päässyt kiertueelle vaan keskittyi heti uuden musiikin kirjoittamiseen. Shapes -albumista julkaistiin remix-versioita sisältänyt Reshaped. Vuoden 2021 alussa Self Deception julkaisi ensimmäisen ruotsinkielisen kappaleensa, kun se teki coverin Victor Leksellin Svag-kappaleesta-
Myös aikaisemmilla albumeilla kappaleiden kirjoittamisessa avustanut rumpali Erik Eklundin veli Nicklas Eklund jatkoi yhtyeen kanssa musiikin tekemistä. Toukokuussa 2021 julkaistiin seuraavan albumin ensimmäinen single The Fall. Yhtyeen viides studioalbumi You Are Only as Sick as Your Secrets julkaistiin helmikuussa 2023.
9. marraskuuta 2023 Self Deception julkaisi yhdessä Dead by Aprilin kanssa singlen Feeding Demons. Brittiläisen Hardbeat -sivuston Dan Hemming totesi kappaleen metallimusiikin ja elektronisen musiikin vaikutteiden olevan hyvä yhdistelmä sekä kappaleen kertosäkeen tarttuva. Kappaleen julkaisun aikaan yhtyeet kiersivät yhteisellä Skandinavian kiertueella. Helmikuussa 2024 ne tekevät myös lyhyen Suomen kiertueen yhdessä One Morning Leftin kanssa.
2024 he julkaisivat kuudennen albuminsa, Destroy The Art.